[{"text_idx": "#000003", "text": "Datblygu Cymru gynaliadwy sy\u2019n fy ngyrru i\u2019n \u2018mlaen bob dydd. Cynaladwyedd yn ngwir ystyr y gair; yn economaidd, yn amgylcheddol, yn gymdeithasol ac yn ddiwylliannol."}, {"text_idx": "#000004", "text": "Yn fy mybl bach hunangyfiawn dwi\u2019n credu bod fy ngwaith a gwaith arbennig y ti\u0302m yn M-SParc yn cyfrannu at danio uchelgais yn y rhanbarth, creu swyddi o safon, economi amrywiol, amgylchedd garbon isel tra\u2019n cefnogi\u2019n cymunedau a\u2019r iaith. Siom o\u2019r mwyaf felly oedd darllen canfyddiadau\u2019r cyfrifiad ar y niferoedd o siaradwyr Cymraeg."}, {"text_idx": "#000005", "text": "Cewch gip olwg ar y ffigyrau mewn cyflwyniad ar y pwnc drwy ddilyn y ddolen yma. Canolbwynt y sgwrs fydd y \u201cCanran sy\u2019n gallu siarad Cymraeg yn 2021\u201d \u2013 17.8% neu 538,300 o bobl, i lawr 1.2% neu 23,700 o bobl ers 2011."}, {"text_idx": "#000006", "text": "Mae gostyngiad sylweddol yn niferoedd y plant sy\u2019n medru\u2019r Gymraeg tra bo\u2019r ffigyrau\u2019n dangos y gostyngiadau mwyaf yn Sir Gaerfyrddin, Ceredigion, Gwynedd ac Ynys Mo\u0302n."}, {"text_idx": "#000007", "text": "Mae arolwg blynyddol M-SParc yn dangos fod 76.92% o\u2019n tenantiaid yn siarad neu yn dysgu Cymraeg ac yn wir yn elwa o gyflogau sydd yn sylweddol uwch na\u2019r cyfartaledd cenedlaethol."}, {"text_idx": "#000008", "text": "Rydym hefyd yn falch o\u2019n gwaith i gefnogi\u2019r iaith gyda phob un aelod o staff yn medru\u2019r Gymraeg ac ymyraethau penodol i gefnogi defnydd o\u2019r iaith."}, {"text_idx": "#000009", "text": "Rydym yn annog pobl i ddysgu drwy gynnal cyrsiau ac ymweliadau preswyl draw i Nant Gwrtheyrn ac yn rhedeg ymgyrch flynyddol \u2018Dewch yn O\u0302l\u2019 i helpu pobl i ddod adref i Gymru a cawsom y fraint o redeg a threfnu \u201cHac yr Iaith\u201d ar gychwyn y flwyddyn yn ystyried y cyfleoedd i arloesi yn y maes."}, {"text_idx": "#000010", "text": "Mae darparu\u2019r sgiliau i weithio yn y sector yn hanfodol, nid yn unig gan bod diffyg sgiliau yn y sector wyddoniaeth a thechnoleg ond gan bod rhain yn swyddi da o safon a fydd yn caniata\u0301u i\u2019n pobl ifanc aros yma ac i\u2019r rhai sydd mewn oedran gweithio i ddychwelyd yma. Mae rhaglenSTEM SParc wedi ei theilwra i ddarparu STEM drwy gyfrwng y Gymraeg ac i ymateb i\u2019r cyfleoedd o\u2019r cwricwlwm newydd. Mae cyfle euraidd yma nid yn unig i gau y bwlch sgiliau ond hefyd i sicrhau bod y Gymraeg i bawb o bob maes, gan gynnwys mewn gwyddoniaeth a thechnoleg."}, {"text_idx": "#000011", "text": "\u2018Rydym hefyd yn falch o gefnogi sawl busnes sydd wedi\u2019i selio ar yr iaith ac yn elwa o waith rhagorol Canolfan Bedwyr ym Mhrifysgol Bangor. Dros y flwyddyn diwethaf rydym wedi gweld cwmniau Pai Technologies, Haia ac Animated Technologies Ltd ynghyd ac app OgiOgi gan Menter Mon Ltd yn arloesi yn M-SParc gan greu swyddi a chefnogi\u2019r iaith."}, {"text_idx": "#000012", "text": "Mae gen i barch at ein dysgwyr yn M-SParc a mae nifer ohonynt sydd yn mynd ati ac yn llwyddo ond mae angen i ni fel siaradwyr rhugl gymryd amser a phwyll i ymarfer a pheidio a throi i\u2019r Saesneg ar y cyfle cyntaf. Mae yna garfan hefyd sy\u2019n medru\u2019r Gymraeg ond sydd angen yr hyder i fynd ati i\u2019w siarad."}, {"text_idx": "#000013", "text": "\u2018Rydym fel sawl corff arall yn awyddus iawn i ystyried y cyfleoedd y bydd cynllun Arfor 2 yn ei gynnig i fynd ati i wireddu\u2019r targed o gael miliwn o siaradwyr erbyn 2050. Mae\u2019r cysyniad yn gryf ac yn apelio, sut gallwn ddefnyddio mentergarwch a datblygu\u2019r economi i gefnogi cadarnleoedd y Gymraeg a, thrwy hynny, gynnal yr iaith? Dyna\u2019r her i\u2019r rhaglen a gafodd ei chyhoeddi yn Hydref 2022, cyfle arbennig i wneud gwahaniaeth."}, {"text_idx": "#000014", "text": "Mae deddf Cenedlaethau\u2019r Dyfodol yn nodi \u201cCymru a\u0302 diwylliant bywiog lle mae\u2019r Gymraeg yn ffynnu\u201d fel un o\u2019r 7 no\u0302d. Fel un o ddeddfau mwyau pwerys i ddod i rym yn y blynyddoedd diwethaf mae angen i ni gymryd y iaith o ddifri. Yw\u2019r gymraeg wedi cael sylw teg a chytbwys yn y gwaith arbennig sy\u2019n mynd ymlaen gyda nodau eraill y ddeddf? Mae yn ac mi ddylai fod yn bosib i fod yn arloesol yn y Gymraeg."}, {"text_idx": "#000015", "text": "Dwi\u2019n falch o\u2019n gwaith a\u2019n cymuned o siaradwyr Cymraeg ac er bod ffigyrau heddiw yn siomedig mewn mannau mae angen ymfalchi\u0308o mewn llwyddiannau a\u2019r cyfleoedd mae arloesi yn gynnig i\u2019r dyfodol. Mae\u2019n amlwg bod gwaith i\u2019w wneud gyda\u2019n pobl ifanc ac mae darparu rhaglen STEM drwy gyfrwng yr iaith wedi ei thrwytho yn y cwricwlwm newydd yn sicr yn rhan o\u2019r datrysiad. Mae gweld effaith rhaglenni fel yr Academi Sgiliau a\u2019r swyddi sy\u2019n cael ei creu hefyd yn reswm i ni fod yn bositif a bydd cyfleoedd pellach drwy raglenni fel Arfor, o ymchwil Canolfan Bedwyr ac arloesedd ein tenantiaid."}, {"text_idx": "#000016", "text": "Gyda thim pel droed Cymru yn glanio gartref o Qatar mae\u2019n glir nad gofyn y gwestiwn mae Dafydd Iwan yn Yma o Hyd. Mynnu y \u201cbydd yr iaith Gymraeg yn fyw\u201d y mae Dafydd Iwan a dros 230,000 o blant a ymunodd ag o i ganu\u2019r gan yn ddiweddar fel rhan o Jambori\u2019r Urdd ac mae\u2019n rhaid i ni hefyd fynnu a gwneud ein rhan wrth gyrraedd y no\u0302d."}, {"text_idx": "#000017", "text": "Beth am ambell i adduned cynnar eleni, maniffesto\u2019r Cymraeg ar gyfer 2023?"}, {"text_idx": "#000018", "text": "Parchu ein dysgwyr a cefnogi gyda amynedd ac amser.\nDefnyddio systemau a thechnoleg Gymraeg yn ein bywydau bob dydd. Y peiriant yn Maccie Ds, troi\u2019r gymraeg mlaen ar ein dyfais Windows a\u2019n ffon glyfar a chefnogi mentrau arloeseol fel Haia.\nCyfrannu at godi sgiliau ein plant mewn meysydd arloesol a hynny drwy gyfrwng y gymraeg. Sawl gwaith dros y blynyddoedd diwethaf bu i mi fynychu digwyddiadau rhagorol STEM i blant ble nad oedd darpariaeth Gymraeg ar gael a\u2019r addysgeg yn wan.\nAnnog ein cyfoedion i \u201cDdod yn o\u0302l\u201d , ac ymuno ac ymgyrch Dewch yn o\u0302l ym mis Ionawr.\nCrafu eich pen am syniadau arloesol ar gyfer yr Hac Iaith, manylion i\u2019w cyhoeddi yn y flwyddyn newydd!"}, {"text_idx": "#000019", "text": "Wythnos Dechnoleg Cymru yn penodi llwyfan digwyddiadau hybrid Cymreig i gynnal uwchgynhadledd ryngwladol"}, {"text_idx": "#000022", "text": "Beth hoffech chi glywed amdano?"}, {"text_idx": "#000023", "text": "Dylunio a datblygu gan KOPA"}]